Det nordjyske reklamebureau Corbiz, som har afdelinger i Frederikshavn, Hjørring og Aalborg, har indgivet konkursbegæring.

Reklamebureauet Corbiz, som har hovedsæde i Frederikshavn, har indgivet konkursbegæring. Det erfarer Kanal Frederikshavn. Corbiz hed indtil 2009 Dafolo Marketing. Det er byrådsmedlem John Christensen og Uffe Thaarup, som er administrerende direktører i Corbiz. Corbiz har endnu ikke kommenteret konkursbegæringen. Ifølge Kanal Frederikshavn oplyser en telefonsvarer, at bureauet er lukket, og i en mail til sine kunder skriver firmaet: - Vi må med beklagelse meddele, at Reklamebureauet Corbiz i dag har indgivet konkursbegæring. Indtil kurator er udpeget, kan vi derfor ikke foretage os noget i forhold til igangværende opgaver eller øvrige mellemværender. Corbiz beskæftiger 21 medarbejdere.